МОТИВИ

към Наредба за условията и реда за съставяне на бюджетна прогноза за местните дейности за следващите три години, за съставяне, приемане, изпълнение и отчитане на бюджета на Община Севлиево

Действащата към настоящият момент Наредба за условията и реда за съставяне, изпълнение и отчитане на общинския бюджет е приета от Общински съвет - Севлиево с Решение №133/23.06.2004 г., в изпълнение на чл. 9а от Закона за общинските бюджети.

С приемането на Закона за публичните финанси /обн. ДВ бр. 15/15.02.2013 г., в сила от 01.01.2014 г./ се отменя Закона за общинските бюджети. Това налага отмяната на прилаганата до момента Наредба за условията и реда за съставяне, изпълнение и отчитане на общинския бюджет и приемането на нова наредба, в изпълнение на разпоредбата на чл. 82, ал. 1 от Закона за публичните финанси, с която да бъде съобразена подзаконовата нормативна уредба с нормативен акт от по-висока степен. Настъпилите законодателни промени налагат приемането на Наредба за условията и реда за съставяне на бюджетна прогноза за местните дейности за следващите три години, за съставяне, приемане, изпълнение и отчитане на бюджета на Община Севлиево.

Наредбата определя условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Севлиево, сметки за средства от Европейския съюз и чужди средства, както и взаимоотношенията с централните ведомства, второстепенните разпоредители с бюджетни кредити, други общини, финансови институции и местната общност и регламентира реда за провеждане на публично обсъждане на отчета и бюджета на Община Севлиево.

Целта на Наредбата, в съответствие с изискванията на Закона за публичните финанси, е спазване на принципите на управление на публичните финанси.

С приемането на Наредбата се цели да се въведе дългосрочна бюджетна прогноза, основана на многогодишно фискално планиране за провеждане на консервативна финансова политика.

Дефинирани са основните принципи, които следва да се спазват при управлението на публичните финанси: всеобхватност, отчетност, отговорност, адекватност, икономичност, ефективност и ефикасност, прозрачност, устойчивост и законосъобразност.

За прилагане на Наредбата за условията и реда за съставяне на бюджетна прогноза за местните дейности за следващите три години и за съставяне, приемане, изпълнение и отчитане на бюджета на Община Севлиево не е необходимо разходването на допълнителни финансови средства.

Резултатите, които се очакват от прилагането на Наредбата се свеждат до постигане на целите, посочени по-горе, както и стриктно спазване на бюджетната дисциплина.

Предлаганата Наредба за условията и реда за съставяне на бюджетна прогноза за местните дейности за следващите три години, за съставяне, приемане, изпълнение и отчитане на бюджета на община Севлиево е в съответствие с актовете от по-висока степен, както и с тези на европейското законодателство. В нея са възприети основни положения на Директива 2011/85/ЕС на Съвета от 8.11.2011 г. относно изискванията за бюджетните рамки на държавите - членки и за създаване на условия за изпълнението на относимите регламенти, залегнали в Закона за публичните финанси.

На основание чл. 26 от Закона за нормативните актове и във връзка с чл. 77 от Административно процесуалния кодекс, проектът на Наредбата за условията и реда за съставяне на бюджетна прогноза за местните дейности за следващите три години, за съставяне, приемане, изпълнение и отчитане на бюджета на община Севлиево се публикува на официалната интернет-страница на Община Севлиево – [www.sevlievo.bg](http://www.sevlievo.bg), като по този начин е дадена възможност на всички заинтересовани страни да изразят становище.

**С уважение,**

**Д-р ИВАН ИВАНОВ**

*Кмет на община Севлиево*